Med en fortrykt indsigelse indrykket i den lokale avis har næsten 700 personer skrevet under på, at de er imod det planlagte boligkompleks Lille Strand Skagen. Indsigelserne har man så kunnet aflevere blandt andet i Matas, hvorfra de er blevet sendt videre til kommunen. - Man kan nok ikke opfatte det som regulære indsigelser, men de skal opfattes sådan, siger Matas-indehaver Oluf Andersen til TV2/NORD. Der er altså ikke tale om at knap 700 skagboer i traditionel forstand hver især har lavet deres egne skriftlige indsigelser med argumenter imod det planlagte boligkompleks. For at protestere - i foroffentlighedsfasen, der nu er udløbet - har man altså bare skullet være i stand til at stave sit eget navn. - Jeg vil ikke sige, at det er mere uforpligtende at protestere på en fortrykt indsigelse, men jeg er tæt ved. Det er dog glædeligt, at så mange skagboer interesserer sig for sagen. Demokratiet virker, siger John Christensen (Venstre), der er formand for Plan- og Miljøudvalget i Frederikshavn Kommune. Også pr. e-mail - på i forvejen udfyldte formularer - har det OGSÅ været muligt at gøre indsigelse. Frederikshavn Kommune har endnu ikke tal på hvor mange af dem, der er kommet ind.
Tilsyneladende rekord-mange indsigelser mod planlagt moderne etagebyggeri i Skagen. Men i virkeligheden er der måske snarere tale om en storstilet underskriftindsamling, hvor knap 700 skagboer har skrevet under